**PRILOG 12.**

**JAVNI POZIV ZA JAVNO PRIKUPLJANJE PONUDA ZA SUDJELOVANJE NA**

**JAVNOM NATJEČAJU ZA POTICANJE ZAJAMČENOM OTKUPNOM CIJENOM**

**br. 2024-2**

***POJAŠNJENJA I UPUTE***

1. Prilog 1. Javnog poziva može se preuzeti sa internetskih stranica HROTE-a putem sljedeće poveznice (dalje: Obrazac prijave): <https://www.hrote.hr/obrasci> (pod rubrikom „OBNOVLJIVI IZVORI i KOGENERACIJA-Javni natječaj“).
2. U Obrascu prijave potrebno je unijeti Registarski broj projekta iz Registra obnovljivih izvora energije i kogeneracije te povlaštenih proizvođača (dalje: Registarski broj), klasu, urudžbeni broj i datum donošenja rješenja o energetskom odobrenju. Temeljem energetskog odobrenja određuje se oznake grupa proizvodnog postrojenja ili proizvodne jedinice.

Međutim, ako je riječ o ponudi za proizvodno postrojenje koje se sukladno važećem propisu koji uređuje gradnju smatra jednostavnom građevinom, u tom slučaju se ne upisuje Registarski broj. Naime, za proizvodna postrojenja koja se smatraju jednostavnim građevinama, sukladno odredbama Pravilnika o Registru obnovljivih izvora energije i kogeneracije te povlaštenih proizvođača, prvi upis u Registar vrši se na temelju dokaza o trajnom priključenju na elektroenergetsku mrežu.

Pravilnikom o jednostavnim i drugim građevinama i radovima („Narodne Novine“, broj 112/17, 34/18, 36/19, 36/19, 98/19, 31/20, 74/22, 155/23), određene su između ostaloga jednostavne i druge građevine te radovi koji se mogu graditi odnosno izvoditi bez građevinske dozvole u skladu s glavnim projektom i bez glavnog projekta.

1. Kao dokaz koji se odnosi na Javnobilježnički ovjerenu izjavu o nekažnjavanju predviđen je poseban obrazac na mrežnim stranicama HROTE-a: [www.hrote.hr/obrasci](http://www.hrote.hr/obrasci). U slučaju da nositelja projekta zastupa više odgovornih osoba, navedenu izjavu potrebno je dostaviti za svaku odgovornu osobu posebno.
2. Uvjerenje da se protiv fizičke osobe/osoba ili pravne osobe i odgovorne/odgovornih pravne osobe koja je nositelj projekta ne vodi kazneni postupak, koje ne smije biti starije od 30 dana od dana predaje ponude.

Temeljem navedenog dokaza utvrđuje se da se protiv sudionika natječaja (fizička ili pravna osoba odnosno odgovornih osoba u pravnoj osobi), ne vodi kazneni postupak po službenoj dužnosti, odnosno da: nije doneseno pravomoćno rješenje o provođenju istrage, ne postoji potvrđena optužnica, nije donesena presuda o izdavanju kaznenog naloga, nije donesena nepravomoćna presuda. Navedeni podaci moraju odgovarati podacima iz Obrasca, posebno u slučaju navođenja više odgovornih osoba za zastupanje. Izdavanje uvjerenja može se zatražiti kod nadležnog suda ili putem sustava e-Građani.

U slučaju da je riječ o fizičkoj osobi koja je strani državljanin odnosno ako pravna osoba nema sjedište poslovanja u Republici Hrvatskoj, kao jednakovrijedan dokaz uzima se u obzir izvod iz kaznene evidencije za gospodarski subjekt odnosno za odgovornu osobu/osobe ovlaštene za zastupanje iz kojeg proizlaze traženi podaci iz ove točke. Svi podnesci na stranom jeziku moraju biti prevedeni na hrvatski jezik te ovjereni od strane ovlaštenog sudskog tumača.

1. Započeta gradnja: Potpora se ne može dodijeliti za već započetu gradnju proizvodnog postrojenja ili proizvodne jedinice te za rekonstrukciju postojećeg proizvodnog postrojenja. Početkom radova u smislu ovog Javnog natječaja smatra se stvarni početak građevinskih radova povezanih s ulaganjem ili prva zakonski obvezujuća obveza za naručivanje opreme ili bilo koja druga obveza koja ulaganje čini neopozivim, ovisno o tome što nastupi prije. Kupnja zemljišta i pripremni radovi (primjerice ishođenje dozvola i provođenje studija izvedivosti) ne smatraju se početkom radova. U slučaju preuzimanja „početak radova” znači trenutak stjecanja imovine koja je izravno povezana sa stečenom poslovnom jedinicom.

U slučaju da je sudionik natječaja kojemu je izdana građevinska dozvola prijavio početak građenja sukladno propisu koji regulira područje građenja, u građevinski dnevnik mora biti upisana obustava građevinskih radova, pri čemu je potrebno dostaviti javnobilježnički ovjerenu presliku izvatka građevinskog dnevnika iz kojeg proizlazi da nisu poduzeti građevinski radovi (u smislu definicije početka radova iz Javnog natječaja) prije i poslije privremene obustave radova.

1. Evaluacija programa: Prilikom objave Javnog natječaja za poticanje zajamčenom otkupnom cijenom priložen je i Obrazac za evaluaciju Programa potpore, a koji će sudionici natječaja biti obavezni ispuniti. Ovi podaci bit će korišteni isključivo u svrhu evaluacije Programa potpore od strane neovisnog evaluatora radi utvrđivanja njegove učinkovitosti i opravdanosti, a ne i u svrhu odabira dobitnih ponuda.